text: প্রতুলচন্দ্র গাঙ্গুলী (জন্ম ১৬ এপ্রিল ১৮৯৪ - মৃত্যু ৫ জুলাই ১৯৫৭) ভারতীয় উপমহাদেশের  ব্রিটিশ বিরোধী স্বাধীনতা আন্দোলনের একজন বিশিষ্ট বিপ্লবী ছিলেন।
  
  প্রাথমিক জীবন
  নারায়ণগঞ্জের চাঁদপুরের নিকটবর্তী চালতাবাড়ি গ্রামে প্রতুলচন্দ্র গাঙ্গুলী মাতুলালয়ে জন্মগ্রহণ করেন। ছাত্র জীবনে নারায়ণগঞ্জ শাখায় অনুশীলন সমিতিতে বিপ্লবীজীবন  শুরু করেন। নিষ্ঠা এবং কর্ম তৎপরতার জোরে নেতারূপে সুপ্রতিষ্ঠিত হন। ১৯০৮-০৯ সালে বিপ্লবী প্রয়াসকে ব্যাপক করবার জন্য তিনি গৃহত্যাগ করেন।
  
  বিপ্লবী কর্মজীবন
  ঢাকা শাখার অনুশীলন সমিতির প্রধান সংগঠক পুলিন বিহারি দাসকে গ্রেপ্তারের পর প্রতুলচন্দ্র গাঙ্গুলী এবং ত্রৈলোক্যনাথ চক্রবর্তী অনুশীলন সমিতির দায়িত্ব গ্রহণ করেন এবং সমিতি পুনর্গঠিত করেন। ১৯১৪ সালে বরিশাল ষড়যন্ত্র মামলায় তাঁর বিচার হয় এবং তাঁকে দশ বছর দ্বীপান্তর কারাদন্ডে দন্ডিত করা হয়েছিল, যদিও এর আগে তাকে মুক্তি দেওয়া হয়েছিল এবং ১৯২৪ সালে পুনরায় গ্রেপ্তার হন। প্রতুল ঢাকা জেলা কংগ্রেস কমিটি, বেঙ্গল কংগ্রেস কমিটি এবং অল ইন্ডিয়া কংগ্রেস কমিটির সভাপতি হন। ১৯২৯ সালে ঢাকা শহর থেকে বেঙ্গল বিধানসভায় নির্বাচিত হন। ১৯৩০ সালে রাজশাহীতে বেঙ্গল প্রাদেশিক কংগ্রেস সন্মলনে সভাপতিত্ব করেন এবং পুনরায় গ্রেপ্তার হয়ে বিনাবিচারে ১৯৩৮ সাল পর্যন্ত আটক থাকেন। ১৯৩৯ সালে পূর্ববঙ্গ মিউনিসিপ্যাল নির্বাচন কেন্দ্র থেকে এম.এল.এ নির্বাচিত হন। সুভাষচন্দ্র বসুর সঙ্গে জেলে অনশন করে স্বাস্থ্য ভঙ্গ হওয়ায় সুভাষচন্দ্র বসুর সঙ্গে মুক্তি পান। এরপর সুভাষচন্দ্রের অন্তধ্যানের সঙ্গে সঙ্গে পুনরায় গ্রেপ্তার হয়ে ১৯৪৬ সাল পর্যন্ত বিভিন্ন জেলে আটক থাকেন। ১৯৪৭ সালে দেশভাগের পর তিনি কলকাতায় বসবাস করেন এবং ১৯৫৭ সালে তাঁর মৃত্যু হয়।
  
  তথ্যসূত্র
  
  বিষয়শ্রেণী:১৮৯৪-এ জন্ম
  বিষয়শ্রেণী:১৯৫৭-এ মৃত্যু
  বিষয়শ্রেণী:বাংলাদেশী বিপ্লবী
  বিষয়শ্রেণী:ভারতীয় বিপ্লবী
  বিষয়শ্রেণী:বাংলাদেশ থেকে ভারতীয় স্বাধীনতা কর্মী
  বিষয়শ্রেণী:পূর্ববঙ্গের ব্রিটিশ উপনিবেশবাদ বিরোধী বিপ্লবী
  বিষয়শ্রেণী:নারায়ণগঞ্জ জেলার ব্যক্তি
  বিষয়শ্রেণী:অনুশীলন সমিতি
title: প্রতুলচন্দ্র গাঙ্গুলী